শ্রীকালহস্তী
শ্রীকালহস্তী হল ভারতের অন্ধ্রপ্রদেশ রাজ্যের চিত্তুর জেলার একটি পবিত্র শহর। এটি একটি পৌরসভা এবং তিরুপতি রাজস্ব বিভাগের শ্রীকালহস্তী মণ্ডলের মণ্ডল সদর দফতর। শহরটি তিরুপতি নগর উন্নয়ন নিগমের একটি অংশ, এবং স্বর্ণমুখী নদীর তীরে অবস্থিত। এই শহরটি শ্রীকালহস্তীশ্বর মন্দিরের জন্য বিখ্যাত। এই মন্দিরটি পঞ্চভূত স্থলমের অন্যতম প্রতিনিধি শিবের প্রতি উৎসর্গীকৃত। এই শহরটি শ্রীকালহস্তি কলমকারি শিল্পের জন্যও পরিচিত, যার জন্য এটি ভৌগোলিক স্বীকৃতি (জিআই) পেয়েছে।